Udkast til bekendtgørelse om parkeringsskiver

Hermed sendes udkast til bekendtgørelse om parkeringsskiver i høring.

Bekendtgørelsen ophæver bekendtgørelse nr. 150 af 24. februar 2016 om parkeringsskiver.

I udkastet til bekendtgørelse om parkeringsskiver er der indsat en ny bestemmelse i § 1, stk. 2, som fastsætter, at der godt må parkeres biler, som ikke er forsynet med parkeringsskive, i tidsrummet mellem den tidsbegrænsede periodes begyndelse og udløbet af den parkeringsfrist, der gælder på stedet.

Dette kommer sig af, at det efter § 3, stk. 2 er valgfrit, når parkeringen påbegyndes før en periode med tidsbegrænsning og fortsætter ind i denne, om parkanten indstiller parkeringsskiven til ankomsttidspunktet eller det tidspunkt, da tidsbegrænsningen begynder. I forlængelse heraf følger det af § 6, sidste pkt., at når en parkering fortsætter ind i den tidsbegrænsede periode, regnes den frist, der er gældende på stedet, fra tidsbegrænsningens begyndelse. Der vil således ikke kunne parkeres længere end tilladt i tidsrummet fra tidsbegrænsningens begyndelse til udløbet af den givne parkeringsfrist, og et krav om parkeringsskive, jf. § 1, stk. 1, vil i dette tidsrum være praktisk irrelevant.

§ 2, stk. 1 og § 2, stk. 3 er blevet ophævet, således at der ikke længere stilles krav til, hvilket materiale parkeringskiven skal være fremstillet af, ligesom at viser og urskiver ikke behøver at have forskellig farve.

§ 7, stk. 4 ophæves i sin nuværende form, og derved fjernes kravene, som følger deraf. Kravet om at en automatisk parkeringsskive ikke må kunne ændre indstilling, når motoren er standset, følger allerede af bekendtgørelsens § 5, hvorefter parkeringsskivens indstilling ikke må ændres under parkering på tidspunkter, hvor det er påbudt at anvende den.

§ 7, stk. 4 vil herefter henvise til forbuddet i § 5 og fastsætte, at det ligeledes gør sig gældende for automatiske parkeringsskiver.

§ 7, stk. 5 ændres således, at der nu er et krav om, at en automatisk parkeringsskive skal vise et blivende signal, når parkeringsskiven ikke er fastlåst på et parkeringstidspunkt, i stedet for et blinksignal.

Når skiven viser et blinksignal, kan det være udfordring for kontrolløren at dokumentere, hvornår skiven ikke er fastlåst.

I**krafttrædelse og overgangsregler - § 9, stk. 1-3**

Bekendtgørelsen forventes at træde i kraft den 1. januar 2017, således at kravet til ikrafttrædelsesdatoer for erhvervsrettet lovgivning imødekommes.

Kravet om et blivende signal i § 7, stk. 5 finder først anvendelse efter den 31. december 2017. Derved har producenterne af de automatiske parkeringsskiver tid til at indstille sig herpå. Indtil denne dato kan skiverne produceres med blinksignal eller blivende signal. Skiver, som viser et blinksignal, vil fortsat lovligt kunne benyttes ved parkering efter den 31. december 2017. Herved undgås det, at bilister bliver påført en udgift til udskiftning af deres parkeringsskiver, ligesom de ikke kan blive pålagt en afgift for ikke at overholde formkravene

Eventuelle spørgsmål kan rettes til fuldmægtig Mads Hedegaard pr. e-mail til mhed@vd.dk.

Eventuelle bemærkninger skal sendes til Vejdirektoratet senest den 23. august 2016 på vd@vd.dk med kopi til mhed@vd.dk med angivelse af journalnummer 16/03488.

Med venlig hilsen

Mads Hedegaard

Fuldmægtig